โบรกฯแนะจับตา 15 หุ้นแกร่งพร้อมเด้งรับปัจจัยบวกหนุนเพียบ!
บล.ไอร่า แนะจับตา 15 หุ้นแกร่งพร้อมเด้งรับปัจจัยบวกหนุนเพียบ!
23 ม.ค. 2561

บล.ไอร่า ระบุในบทวิเคราะห์ โดยมองว่า SET มีโอกาสปรับขึ้นตามตลาดต่างประเทศ คาดตลาดมีโอกาสปรับขึ้น ตามตลาดต่างประเทศ หลังดัชนีตลาดหุ้นสหรัฐฯ เพิ่มขึ้นทำจุดสูงสุดเป็นประวัติการณ์อีกครั้งเมื่อคืนที่ผ่านมา และการที่วุฒิสมาชิกสหรัฐฯ สามารถตกลงกันได้เพื่อยุติภาวะ “Government Shutdown” ส่งผลบวกต่อ sentiment ตลาด
ด้านประเด็นในประเทศ อยู่ในช่วงของการทยอยประกาศผลการดำเนินงานของกลุ่มธนาคาร คาดอาจมีแรงขายทำกำไรออกมาบ้าง หลังประกาศงบฯ
อย่างไรก็ตามคาดยังได้รับปัจจัยหนุนจาก (1) หุ้นกลุ่มพลังงาน ตามทิศทางราคาน้ำมัน ที่ยังทรงตัวในระดับสูงสุดในรอบกว่า 3 ปี ล่าสุดราคาน้ำมันดิบดูไบอยู่ที่ 66 เหรียญสหรัฐฯต่อบาร์เรล สูงสุดในรอบ 3 ปี ส่งผลดีต่อหุ้น PTT, PTTEP และ PTTGC และ (2) แรงเก็งกำไรผลประกอบการ / เงินปันผล จนถึงสิ้นเดือนก.พ.’61 พร้อมคาด Sentiment ต่อทิศทางเศรษฐกิจในระยะกลาง – ยาว ยังเป็นบวก
ทางด้าน Fund Flow แม้ยังมีความผันผวนจากแรงซื้อขายสุทธิของต่างชาติสลับกันไป แต่ภายใต้เงินบาทที่ยังอยู่แนวโน้มแข็งค่านับจากกลางปี’57 ล่าสุดเช้านี้เคลื่อนไหว 31.73 – 31.86 บาท รวมถึงต่างชาติยังเป็นยอดซื้อสุทธิสะสมในตลาดพันธบัตร YTD สูงเกือบ 2,700 M.USD ทำให้คาดยังมีโอกาสที่ต่างชาติจะกลับเข้ามาซื้อสุทธิในตลาดหุ้น
ทั้งนี้ยังแนะระวังแรงขายทำกำไร หลังดัชนีปรับเพิ่มขึ้นต่อเนื่องในช่วงที่ผ่านมา พร้อมอาจได้รับปัจจัยกดดันจากการพิจารณาขึ้นค่าแรงขั้นต่ำ ทั่วประเทศ 5 – 22 บาท สูงสุด 330 บาท ใน จ.ภูเก็ต ชลบุรี และระยอง โดยจะนำเข้า ครม. พิจารณาสัปดาห์หน้า และคาดมีผลบังคับใช้ตั้งแต่ 1/4/61 เป็นต้นไป ซึ่งคาดอาจส่งกระทบต่อต้นทุนของบจ. แต่คาดอาจอยู่ในกรอบจำกัด โดยจะมีการเสนอให้นำค่าจ้างแรงงาน ลดหย่อนภาษีเงินได้ 1.5 เท่า
และยังแนะจับตา
(1) กลุ่มอาหาร ได้รับประโยชน์จากการส่งออกที่เพิ่มขึ้น เช่น BR, CBG เป็นต้น
(2) กลุ่มธนาคาร ได้รับประโยชน์จากการฟื้นตัวของเศรษฐกิจไทย เช่น BBL
(3) กลุ่มปิโตรเคมี ได้รับประโยชน์จากผลการดำเนินงานที่ยังคงแข็งแกร่ง เช่น IVL และ PTTGC เป็นต้น
(4) กลุ่มพลังงาน เช่น TOP และ SPRC แนวโน้มผลการดำเนินงานดี  ค่าการกลั่นปรับตัวสูงขึ้น และ PTT, PTTEP ที่ผลการดำเนินงานยังมีความแข็งแกร่งต่อเนื่อง
(5) กลุ่มสื่อและสิ่งพิมพ์ โดยบริษัทที่ได้รับประโยชน์จากค่าโฆษณาที่มีแนวโน้มฟื้นตัวต่อเนื่อง และเรตติ้งที่อยู่ในอันดับต้นๆ เช่น MONO และ WORK
(6) กลุ่มท่องเที่ยว ได้รับประโยชน์จากจำนวนนักท่องเที่ยวที่ยังคงเติบโตต่อเนื่อง เช่น CENTEL, MINT และ SPA
(7) กลุ่มขนส่ง ยังได้รับผลดีจากการท่องเที่ยว เช่น AOT